ഏറ്റുമാനൂര് എറണാകുളം റോഡ് അപകട അളവുകള് നിവര്ത്താന് ഭൂമിയേറ്റെടുക്കല് വേഗത്തിലാക്കും കടുത്തുരുത്തി: ഏറ്റുമാനൂര് എറണാകുളം റോഡിലെ അപകട അളവുകള് നിവര്ത്തുന്നതിന് ആവശ്യമായ ഭൂമിയേറ്റെടുക്കല് പരമാവധി വേഗത്തില് നടപ്പാക്കുന്നതിന് സര്ക്കാര് സത്വര നടപടി സ്വീകരിച്ചതായി മന്ത്രി കെ. രാജന് നിയമസഭയില് അറിയിച്ചു. മോന്സ് ജോസഫ് എം.എല്.എ. രേഖാമൂലം ഉന്നയിച്ച ചോദ്യത്തിന് മറുപടിയായിട്ടാണ് മന്ത്രി ഇക്കാര്യം അറിയിച്ചത്. പുളിന്തറ വളവ് സ്ഥിരം അപകട സ്ഥലമായി മാറിയിട്ടും വളവ് നികര്ത്തുന്നതിന് ആവശ്യമായ സ്ഥലം ഏറ്റെടുക്കാന് വര്ഷങ്ങള് കഴിഞ്ഞിട്ടും സര്ക്കാരിന് കഴിയാത്ത ദുരവസ്ഥ ചൂണ്ടിക്കാണിച്ച് കൊണ്ടാണ് എം.എല്.എ. ചോദ്യം ഉന്നയിച്ചത്. 2013 ലാന്റ് അക്വിസിഷന് ആക്ട് പ്രകാരം മീനച്ചില് താലൂക്കിലെ കാണക്കാരി വില്ലേജ്, വൈക്കം താലൂക്കിലെ കോതനല്ലൂര്, മാഞ്ഞൂര്, മുട്ടുചിറ, കടുത്തുരുത്തി എന്നീ വില്ലേജുകളിലായി 1.9652 ഹെക്ടര് സ്ഥലമാണ് കടുത്തുരുത്തി അസംബ്ലി മണ്ഡലത്തിന്റെ വിവിധ ഭാഗങ്ങളിലായി ഏറ്റെടുക്കലിന് നിര്ണയിച്ചിട്ടുള്ളത്. കോട്ടയം പൊതുമരാമത്ത് നിരത്ത് വിഭാഗം എക്സിക്യൂട്ടീവ് എന്ജിനീയര് ആവശ്യത്തിന്റെ അര്ത്ഥന നടത്തിയിട്ടുള്ളതും ആയതിന്റെ അടിസ്ഥാനത്തില് സ്ഥല പരിശോധന നടത്തി ഏറ്റെടുക്കേണ്ട സ്ഥലങ്ങളില് അലൈന്മെന്റ് കല്ലുകള് ഇടുകയും ചെയ്തിട്ടുള്ളതായി മന്ത്രി രാജന് വ്യക്തമാക്കി. റവന്യൂ പൊതുമരാമത്ത് വകുപ്പുകളുടെ നടപടി ക്രമങ്ങള് പൂര്ത്തീകരിക്കുന്നതിനെ തുടര്ന്ന് സ്ഥലമെടുപ്പ് സംബന്ധിച്ച അനുമതി ഉത്തരവ് നല്കുമെന്ന് മന്ത്രി വ്യക്തമാക്കി. വളവ് നികര്ത്തല് പദ്ധതി നടപ്പാക്കുന്നതിന് കണ്ടിന്ജന്സി ചാര്ജ്ജ് ഇനത്തില് 50 ലക്ഷം രൂപ സര്ക്കാര് ലഭ്യമാക്കിയിട്ടുള്ളതായി പൊന്നും വില ഓഫീസര് അറിയിച്ചിട്ടുണ്ട്. പ്രസ്തുത പദ്ധതിയുടെ നഷ്ട പരിഹാര തുക തിട്ടപ്പെടുത്തിയിട്ടില്ല. ഭൂമി ഏറ്റെടുക്കല് ഉത്തരവ് നല്കിയാല് ഉടനെ ഓരോ വസ്തു ഉടമകള്ക്കും നല്കുന്ന നഷ്ടപരിഹാര തുക കണക്കാക്കും. ഇത് സംബന്ധിച്ച പ്രവര്ത്തികള് വേഗത്തിലാക്കുന്നതിന് റവന്യൂ പൊതുമരാമത്ത് വകുപ്പ് ഉദ്യോഗസ്ഥര്ക്ക് സര്ക്കാര് നിര്ദ്ദേശം നല്കിയിട്ടുണ്ട്. 2009 ല് പൊതുമരാമത്ത് വകുപ്പ് മന്ത്രിയായി മോന്സ് ജോസഫ് എം.എല്.എ. പ്രവര്ത്തിച്ചിരുന്ന സന്ദര്ഭത്തിലാണ് അപകട വളവ് നികര്ത്തല് പ്രോജക്ടിന് രൂപം നല്കിയത്. രണ്ട് സര്ക്കാരുകളുടെ കാലഘട്ടം കഴിഞ്ഞ് പോയിട്ടും ഭൂമി ഏറ്റെടുക്കല് നടപടി പൂര്ത്തിയാക്കാന് സര്ക്കാര് തലത്തില് കഴിയാതെ വരുന്നത് വികസന രംഗത്ത് വലിയ പ്രതിസന്ധിയും കാലതാമസവും ഉണ്ടാക്കുകയാണെന്ന് മോന്സ് ജോസഫ് എം.എല്.എ. ചൂണ്ടിക്കാട്ടി.